Document ID: 32003R0815

Neuvoston asetus (EY) N:o 815/2003,
annettu 8 päivänä toukokuuta 2003,
yleisen tullietuusjärjestelmän soveltamisesta 1 päivästä tammikuuta 2002 alkaen 31 päivään joulukuuta 2004 annetun asetuksen (EY) N:o 2501/2001 12 artiklan soveltamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon yleisen tullietuusjärjestelmän soveltamisesta 1 päivästä tammikuuta 2002 alkaen 31 päivään joulukuuta 2004 10 päivänä joulukuuta 2001 annetun neuvoston asetuksen (EY) N:o 2501/2001(1) ja erityisesti sen 12 artiklan 5 ja 8 kohdan,
ottaa huomioon komission ehdotuksen,
sekä katsoo seuraavaa:
(1) Asetuksen (EY) N:o 2501/2001 7 ja 10 artiklassa tarkoitetut, edunsaajamaista peräisin oleviin tuotteisiin sovellettavat tullietuudet olisi poistettava sellaisten alojen osalta, jotka ovat täyttäneet kolmen peräkkäisen vuoden ajan jommankumman kyseisessä asetuksessa säädetyistä edellytyksistä.
(2) Aikaisempien järjestelmien mukaisesti poistetut tullietuudet olisi palautettava sellaisten alojen osalta, jotka eivät ole kolmen peräkkäisen vuoden aikana täyttäneet edellä mainitussa asetuksessa tarkoitettuja edellytyksiä.
(3) Tuoreimmat ja täydellisimmät käytettävissä olevat tilastot sen varmistamiseksi, mitkä alat täyttävät asetuksessa (EY) N:o 2501/2001 säädetyt edellytykset, koskevat vuosia 1997-1999.
(4) Tämän asetuksen soveltamisen aloituspäivää vahvistettaessa olisi otettava huomioon, että talouden toimijoiden on tarpeen sopeutua sillä vahvistettuihin uusiin tulleihin.
(5) Asetuksen (EY) N:o 2501/2001 liite I olisi korvattava uudella tekstillä 7 ja 10 artiklassa tarkoitettujen tullietuuksien poistamisen tai palauttamisen huomioon ottamiseksi.
(6) Argentiina, Uruguay ja Venezuela ovat täyttäneet niiden viimeksi kuluneiden 12 kuukauden aikana, jota koskevat tiedot ovat käytettävissä, asetuksen (EY) N:o 2501/2001 12 artiklan 8 kohdassa olevan ehdon, jonka mukaan tullietuuksien poistamista ei sovelleta, jos edunsaajamaan reaalinen bruttokansantuote on laskenut vähintään kolme prosenttia.
(7) Asetuksen (EY) N:o 2501/2001 37 artiklassa tarkoitettu komitea ei ole antanut myönteistä lausuntoa komission tekemästä ehdotuksesta komission asetukseksi edellä mainitun tullietuusjärjestelmäasetuksen 12 artiklan soveltamista koskevien toimenpiteiden osalta,
ON ANTANUT TÄMÄN ASETUKSEN:
1 artikla
1. Poistetaan asetuksen (EY) N:o 2501/2001 7 ja 10 artiklassa säädetyt tullietuudet 50 prosentilla 1 päivästä marraskuuta 2003 alkaen ja 100 prosentilla 1 päivästä toukokuuta 2004 alkaen tämän asetuksen liitteessä I luetelluista edunsaajamaista peräisin olevilta tuotteilta aloilla, jotka mainitaan kyseisessä liitteessä asianomaisen maan kohdalla.
2. Palautetaan asetuksen (EY) N:o 2501/2001 7 ja 10 artiklassa säädetyt tullietuudet 1 päivästä tammikuuta 2003 alkaen tämän asetuksen liitteessä II luetelluista edunsaajamaista peräisin oleville tuotteille aloilla, jotka mainitaan kyseisessä liitteessä asianomaisen maan kohdalla.
3. Korvataan asetuksen (EY) N:o 2501/2001 liite I tämän asetuksen liitteellä III.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä toukokuuta 2003.

Labels: 19
5
20
0
3
9